Ons is nou op die stadium waar leerlinglisensies en bestuurderslisensie omtrent alle gesprekke in ons huis oorheers. En daar word skielik gráág skool toe gery. Die normaalweg geduldige Pappa se tande is net so bles soos sy kop en die opvlieënde Mamma is skielik die rustigheid vanself. Ek is selfs rustiger as wanneer ek, wat al oor die 30 jaar ‘n lisensie het, self bestuur.
Ek wens altyd ek het Duncan se Ouma se “insig” in bestuur gehad – sy het op ‘n baie laat tyd in haar lewe eers leer bestuur en toe sy gevra word of sy darem weet wat om te doen, was haar antwoord: “Aaaag dis maklik. Trap die kluts, los die klots en daar gaat jy!”